CELEX: 62022CN0129
Language: el
Date: 2022-02-24 00:00:00
Title: Υπόθεση C-129/22: Αίτηση προδικαστικής αποφάσεως την οποία υπέβαλε το Verwaltungsgericht Darmstadt (Γερμανία) στις 24 Φεβρουαρίου 2022 — EF κατά Stadt Offenbach am Main

20.6.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 237/27
            
         
      Αίτηση προδικαστικής αποφάσεως την οποία υπέβαλε το Verwaltungsgericht Darmstadt (Γερμανία) στις 24 Φεβρουαρίου 2022 — EF κατά Stadt Offenbach am Main
      (Υπόθεση C-129/22)
      (2022/C 237/35)
      Γλώσσα διαδικασίας: η γερμανική
      
         Αιτούν δικαστήριο
      
      Verwaltungsgericht Darmstadt
      
         Διάδικοι στην υπόθεση της κύριας δίκης
      
      
         Προσφεύγων: EF
      
         Καθού: Stadt Offenbach am Main
      
         Προδικαστικά ερωτήματα
      
      
                  1.
               
               
                  Δικαιούται υπήκοος τρίτης χώρας, στον οποίον έχει χορηγηθεί δυνάμει της οδηγίας 2003/109/ΕΚ (1) το καθεστώς επί μακρόν διαμένοντος από πρώτο κράτος μέλος (εν προκειμένω: Ιταλία), να αιτηθεί από το δεύτερο κράτος μέλος (εν προκειμένω: Γερμανία) την ανανέωση άδειας διαμονής, η οποία χορηγήθηκε κατ’ εφαρμογή των άρθρων 14 επ. της οδηγίας 2003/109/ΕΚ που ενσωματώθηκαν στο εσωτερικό δίκαιο, χωρίς να αποδεικνύει ότι το καθεστώς επί μακρόν διαμένοντος παραμένει εν ισχύι;
                  Εάν η απάντηση στο ερώτημα είναι αρνητική:
               
            
                  2.
               
               
                  Πρέπει να γίνει δεκτό ότι το καθεστώς επί μακρόν διαμένοντος παραμένει εν ισχύι στο δεύτερο κράτος μέλος και μόνο για τον λόγο ότι ο υπήκοος τρίτης χώρας είναι κάτοχος άδειας διαμονής επί μακρόν διαμένοντος ΕΕ η οποία είναι αορίστου χρόνου και εκδόθηκε από το πρώτο κράτος μέλος, μολονότι επί μία εξαετία δεν διέμενε στο έδαφος του κράτους μέλους που του χορήγησε το εν λόγω καθεστώς;
                  Εάν η απάντηση στο ερώτημα είναι αρνητική:
               
            
                  3.
               
               
                  Είναι αρμόδιο το δεύτερο κράτος μέλος στο πλαίσιο της ανανέωσης της άδειας διαμονής να εξετάσει το ενδεχόμενο απώλειας του καθεστώτος επί μακρόν διαμένοντος βάσει του άρθρου 9, παράγραφος 4, δεύτερο εδάφιο, της οδηγίας 2003/109/ΕΚ και αναλόγως να αρνηθεί την ανανέωση αυτής ή υπεύθυνο να διαπιστώσει τη μεταγενέστερη απώλεια του ως άνω καθεστώτος είναι το πρώτο κράτος μέλος;
                  Εάν η απάντηση στο ερώτημα είναι καταφατική:
               
            
                  4.
               
               
                  Στην τελευταία περίπτωση, είναι απαραίτητο για την εξέταση του λόγου απώλειας του καθεστώτος κατά τη διάταξη του άρθρου 9, παράγραφος 4, δεύτερο εδάφιο, της οδηγίας 2003/109/ΕΚ να έχει προηγηθεί μεταφορά της στην εθνική νομοθεσία με την οποία συγκεκριμενοποιούνται τα πραγματικά περιστατικά που συνεπάγονται την απώλεια του καθεστώτος επί μακρόν διαμένοντος στο πρώτο κράτος μέλος ή αρκεί να προβλέπεται από το εθνικό δίκαιο, χωρίς ρητή αναφορά στην οδηγία, ότι το δεύτερο κράτος μέλος δύναται να αρνηθεί τη χορήγηση άδειας διαμονής «εάν ο αλλοδαπός απολέσει το καθεστώς επί μακρόν διαμένοντος που του χορηγήθηκε σε άλλο κράτος μέλος της Ευρωπαϊκής Ένωσης»;
               
            
         (1)  Οδηγία 2003/109/ΕΚ του Συμβουλίου, της 25ης Νοεμβρίου 2003, σχετικά με το καθεστώς υπηκόων τρίτων χωρών οι οποίοι είναι επί μακρόν διαμένοντες (ΕΕ 2004, L. 16, σ. 44).